
Text rozhodnutia
Súd: Krajský súd Prešov Spisová značka: 8Co/114/2017 Identifikačné číslo súdneho spisu: 8314214718 Dátum vydania rozhodnutia: 12. 12. 2017 Meno a priezvisko sudcu, VSÚ: JUDr. Martin Fiľakovský ECLI: ECLI:SK:KSPO:2017:8314214718.2 Uznesenie Krajský súd v Prešove v senáte zloženom z predsedu senátu JUDr. Martina Fiľakovského a sudcov JUDr. Branislava Brezu a JUDr. Anny Kovaľovej v právnej veci žalobcu Bytové družstvo Humenné, Laborecká 1896/58, Humenné, IČO: 223051, zast. JUDr. Tatianou Andrejcovou, Laborecká 1896/58, Humenné proti žalovanému H.. X. S., nar. XX. X. XXXX, R. X, Z., zast. JUDr. Bernardom Medárom, Dubová 4, Humenné, o zaplatenie 1.621,74 eur s prísl., o odvolaní žalovaného proti rozsudku Okresného súdu Humenné zo dňa 20.03.2017 č. k. 5C/327/2014-168 takto jednohlasne r o z h o d o l : Zrušuje rozsudok a vec vracia súdu prvej inštancie na ďalšie konanie a nové rozhodnutie. o d ô v o d n e n i e : 1. Napadnutým rozsudkom súd prvej inštancie uložil žalovanému povinnosť zaplatiť žalobcovi z titulu dlhu na nájomnom sumu 1298 eur a poplatok z omeškania vo výške 2,5 promile za každý deň omeškania zo sumy 184,24 eur od 01.02.2008 do 28.02.2008, zo sumy 380,22 eur od 01.03.2008 do 31.03.2008, zo sumy 576,22 eur od 01.04.2008 do 30.04.2008, zo sumy 772,17 eur od 01.05.2008 do 31.05.2008, zo sumy 1028,99 eur od 01.06.2008 do 30.06.2008, zo sumy 1224,97 eur od 01.07.2008 do 31.07.2008, zo sumy 1420,95 eur od 01.08.2008 do 31.08.2008, zo sumy 1137,07 eur od 01.09.2008 do 30.09.2008, zo sumy 1083,96 eur od 01.10.2008 do zaplatenia, v lehote do 15 dní od právoplatnosti tohto rozsudku. Ďalej je povinný zaplatiť žalobcovi z titulu bezdôvodného obohatenia sumu 323,74 eur s úrokom z omeškania vo výške 12,25% ročne zo sumy 214,03 eur od 01.10.2008 do 31.10.2008, 9% ročne zo sumy 203,10 eur od 01.05.2009 do 31.05.2009, 9% ročne zo sumy 113,66 eur od 01.08.2009 do 31.08.2009, 9% ročne zo sumy 207,40 eur od 01.09.2009 do 30.09.2009, v lehote do 15 dní od právoplatnosti tohto rozsudku. 2. V odôvodnení svojho rozhodnutia uviedol, že žalobca žalobou podanou dňa 22. 3. 2010 žiadal zaviazať žalovaného na zaplatenie 1621,74 eur s poplatkom z omeškania z titulu úhrady nájomného a plnenia poskytované s užívaním bytu a služieb s tým spojených. Nárok vymedzil za obdobie od 01.01.2008 ku dňu 28.02.2010 s tým, že výška nároku bola stanovená predpisom mesačnej zálohovej platby, ktorý vydalo predstavenstvo Bytového družstva za obdobie od 01.01.2008 do 31.07.2008 vo výške 5904,- Sk (195,98 eur), od 01.08.2008 do 31.12.2008 vo výške 6448,- Sk (214,03 eur), od 01.01.2009 do 30.06.2009 vo výške 214,76 eur a od 01.07.2009 vo výške 193,74 eur. 3. V priebehu konania žalobca navrhol pribrať do konania ako žalovanú v 2. rade bývalú manželku žalovaného v 1. rade H.. H. S. a voči nej uplatnil aj nárok na zaplatenie dlžného nájomného a nárok na zaplatenie úhrady za služby a plnenia spojené s užívaním bytu a to za obdobie od 01.02.2008 do skončenia nájomného vzťahu, t.j. do 30.09.2008. 4. Uznesením Okresného súdu Humenné č. k. 5C/169/2010-247 zo dňa 28.05.2014 v spojení s uznesením Krajského súdu Prešov č.k. 4Co/129/2014-259 zo dňa 13. 8. 2014 súd pripustil, aby do konania vstúpila žalovaná v 2. rade H.. H. S.. 5. Dňa 29.10.2014 žalobca špecifikoval svoj nárok už aj vo vzťahu k žalovanej v 2. rade, pričom výška tohto nároku sa od podania žaloby nezmenila, avšak žalobca ju rozdelil do dvoch častí, ktorú aj rozdielne právne odôvodnil. Návrhom na pripustenie zmeny petitu žaloby (č.l. 291) žiadal, aby súd pripustil zmenu žalobného petitu tak, že žalovaný v 1. rade a žalovaná v 2. rade sú povinní zaplatiť spoločne a nerozdielne z titulu dlhu na nájomnom sumu 1298 eur s prísl. a zároveň žalovaný v 1. rade je povinný zaplatiť z titulu bezdôvodného obohatenia sumu 323,74 eur s prísl., žiadal priznať aj náhradu trov tohto konania. Súd o tomto návrhu rozhodol uznesením na č.l. 299 tak, že zmenu žalobného petitu v tomto znení pripustil. 6. Rozsudkom Okresného súdu Humenné č.k. 5C/169/2010-304 zo dňa 30.10.2014 súd žalobu proti žalovanej v 2. rade H.. H. S. zamietol. Žalovanej v 2. rade náhradu trov konania nepriznal a nárok žalobcu voči žalovanému v 1. rade vylúčil na samostatné konanie. Tento rozsudok sa stal právoplatným dňa 16.12.2014. Ďalej súd pokračoval v konaní o nároku žalobcu proti žalovanému pod novou sp. značkou 5C/327/2014. 7. Žalovaný uznal iba časť nároku uplatneného žalobcom. Bol ochotný zaplatiť len dlžné nájomné za obdobie trvania nájomného vzťahu, avšak iba vo výške 50% tohto nároku poukazujúc na to, že druhú polovicu mala zaplatiť jeho bývalá manželka a je len vecou žalobcu, že nárok voči nej uplatnil oneskorene. Namietal tiež rozsah a dôvodnosť položiek mesačnej zálohovej platby, najmä poplatok za TKR, t.j. šírenie televízneho signálu a tvrdil, že za obdobie, za ktoré žalobca požaduje úhradu nájomného a úhradu za plnenie a služby spojené s užívaním bytu, nemal uzavretú individuálnu zmluvu o dodávke a odbere tejto služby, signál mu do bytu nebol dodávaný, a preto nie je ochotný platiť tento poplatok, ktorý je uvedený v mesačnom zálohovom predpise. Zároveň žalovaný namietal aj položku príspevku do fondu na opravu a údržbu bytu tvrdiac, že príspevok do fondu na opravu a údržbu bytu má platiť iba vlastník tohto bytu, a nie nájomca. 8. Vykonaným dokazovaním, výsluchom strán sporu, z listinných dôkazov a z pripojeného spisu Okresného súdu Humenné sp. zn. 18C/100/2009 zistil súd tento skutkový stav: Z listu vlastníctva č. XXXX kat. územia Z. bolo zistené, že žalobca je vlastníkom a prenajímateľom družstevného bytu č. XX, nachádzajúceho sa na ul. R. X v Z.. 9. Z pripojeného spisu Okresného súdu Humenné sp. zn. 18C/185/2008 bolo oboznámené rozhodnutie o pridelení družstevného bytu, ako aj dohoda o odovzdaní a prevzatí bytu, na základe ktorej súd ustálil, že žalovaný sa na základe rozhodnutia o pridelení bytu a zápisnice o dohode a odovzdaní a prevzatí bytu stal užívateľom družstevného bytu v Z. na ul. R. X, v bloku B., na X. poschodí, pričom tento vzťah sa v zmysle neskorších predpisov v súlade s ustanoveniami občianskeho zákonníka považuje za nájomný vzťah. Táto okolnosť nebola v konaní sporná. Žalobca v dohode o odovzdaní a prevzatí družstevného bytu zo dňa 16.11.1984 uvádza ako spoločných nájomcov žalovaného aj manželku H.. H. S.. Tento nájomný vzťah oboch manželov následne skončil výpoveďou zo strany žalobcu a to tak žalovanému v 1. rade, ako aj žalovanej v 2. rade H. S.. Výpoveď zo dňa 05.06.2008 bola doručená žalovanému v 1. rade dňa 10.06.2008 a žalovanej v 2. rade dňa 13.06.2008. Ani táto okolnosť nebola sporná a vyplýva aj z rozhodnutia Okresného súdu Humenné v konaní vedenom pod sp. zn. 12C/134/2009, kde súd žalobu o neplatnosť výpovede z nájmu bytu rozsudkom zo dňa 15.02.2010 zamietol. Proti tomuto rozsudku podal žalovaný v 1. rade vtedy ako žalobca odvolanie. Krajský súd v Prešove rozhodnutie Okresného súdu Humenné potvrdil a rozsudok sa stal právoplatným dňa 06.12.2010. Z obsahu týchto rozhodnutí, ale aj pripojeného spisu sp. zn. 12C/134/2009 bolo zistené, že spoločný nájom bytu manželom zanikol uplynutím výpovednej lehoty dňa 30.09.2008. Ani táto okolnosť nebola medzi stranami sporu sporná. 10. Žalobca pôvodne žiadal zaviazať žalovaného na zaplatenie 1621,74 eur s prísl., avšak pri poslednej úprave žalobného petitu vyčíslil samostatne dlh na nájomnom za obdobie od 01.01.2008 do 30.09.2008 a na bezdôvodné obohatenie, ktoré po zániku nájomného vzťahu uplatňuje voči žalovanému za obdobie od 01.10.2008 do 28.02.2010. 11. Pokiaľ ide o dlh na nájomnom za obdobie od 01.01.2008 do 30.09.2008, žalobca predložil do konania mesačný zálohový predpis nájomného, ktorý od 01.01.2008 do 31.07.2008 stanovoval mesačnú vo výške 5904,- Sk, za 7 mesiacov predstavuje sumu 41.328,- Sk. Mesačný predpis za obdobie od 01.08.2008 do 31.12.2008 vo výške 6448,- Sk za dva mesiace predstavuje sumu 12.896,- Sk a nedoplatok na vyúčtovaní 1833,- Sk za rok 2007, spolu predstavuje sumu 56.057,- Sk (1860,75 eur). Za uvedené obdobie žalobca evidoval platby od žalovaného 353,50 Sk, 15.000,- Sk, 1600,- Sk, spolu 16.953,50 Sk, čo predstavuje sumu 562,75 eur. Rozdiel medzi tým, čo žalovaný mal zaplatiť a tým, čo zaplatil, predstavuje dlh na nájomnom vo výške 1298 eur. Konečné vyúčtovanie nákladov spojených s užívaním a správou bytu bolo v roku 2008 za rok 2007, čo žalobca preukázal listinným dôkazom na č.l. 59, kde pod bodom 22 zoznamu nájomcov žalovaný potvrdil prevzatie vyúčtovania a správu o činnosti za rok 2008 vlastnoručným podpisom s tým, že podľa žalobcu nereklamoval tento stav vo vyúčtovaní, ani ho nejakým iným spôsobom nespochybnil. Po zániku nájomného vzťahu žalovaný od 01.10.2008 v podstate až doposiaľ užíva tento byt, pričom podľa žalobcu neplatí žiadne úhrady súvisiace s užívaním tohto bytu žalobcovi už dlhodobo. Predmetom tohto konania je preto aj nárok žalobcu voči žalovanému na vydanie bezdôvodného obohatenia za obdobie od 01.10.2008 do 28.02.2010 vo výške 323,74 eur, pričom opäť žalobca predložil do konania mesačný zálohový predpis, ktorý predstavoval v roku 2008 sumu 6448,- Sk krát 3 mesiace je 19.344,- Sk, čo je 642,10 eur. Mesačný predpis za obdobie od januára 2009 vo výške 214,76 eur krát 6 mesiacov je 1288,56 eur a mesačný predpis od júla 2009 vo výške 193,74 eur krát 8 mesiacov je 1549,92 eur, spolu 3480,58 eur. Podľa žalobcu žalovaný za uvedené obdobie od 01.10.2008 do 28.02.2010 uhradil sumy 12.896,- Sk, čo je 428,07 eur, 6448,- Sk, t.j. 214,02 eur, 214,76 krát 3 je 644,28 eur, sumu 11,66 eur, 38,72 eur, 1299,40 eur, 77,76 eur, 442,92 eur, spolu 3156,84 eur. Rozdiel medzi tým, čo za uvedené obdobie mal žalovaný zaplatiť a tým, čo zaplatil, je suma 323,74 eur, ktorá je uplatnená z titulu vrátenia bezdôvodného obohatenia. 12. Túto položku žalovaný vôbec neuznával. Poukazoval na to, že ak skončil nájomný vzťah, tak nemôže žalobca uplatňovať voči nemu naďalej nárok na zaplatenie za užívanie tohto bytu v takom rozsahu, ako keby bol nájomcom bytu. Z tohto dôvodu považuje žalovaný nárok na zaplatenie bezdôvodného obohatenia za nepreukázaný. 13. Žalobca poukazoval na to, že výšku tejto úhrady za obdobie, keď neexistoval nájomný vzťah, posudzoval so zreteľom na ustanovenie § 853 O. z., ktoré sú svojim obsahom a účelom najbližšie právnemu vzťahu založenému na užívaní bytu, čo sa ustanovenia upravujúce nájomnú zmluvu podľa § 685 a násl., a z tohto dôvodu žalobca trval na tom, že aj za toto obdobie sa má výpočet bezdôvodného obohatenia posudzovať tak, ako keby žalovaný bol nájomcom bytu, keďže v danom byte býva, užíva aj spoločné priestory, ktoré boli rekonštruované a podieľa sa na všetkých benefitoch, ktoré bytový dom v rámci opráv má, pričom v konaní nie je sporné, že žalovaný tento byt v bytovom dome po celú dobu aj skutočne užíva. 14. Žalovaný poukazoval v konaní aj na to, že položka v mesačnom zálohovom predpise o platení poplatku TKR je od neho neprávom vymáhaná, keďže nemal nikdy televízny signál za obdobie, za ktoré od neho žalobca uplatňuje zaplatenie nájomného, alebo bezdôvodného obohatenia. Poukázal na zákon č. 308/2000 Z. z. o vysielaní a retransmisii zákona č. 195/2000 Z. z. o telekomunikáciách, podľa ktorého by takýto poplatok mal platiť iba v prípade, ak by mal uzavretú zmluvu s dodávateľom tohto signálu, čo on nemal a naviac žalovaný poukazoval na to, že dlhé roky pracoval pre spoločnosť TKR s.r.o. Humenné, a keďže mal s nimi aj rôzne pracovné spory a skončil svoju pracovnú činnosť pre túto firmu, tak ešte v roku 2007 ho táto firma odpojila od signálu, ktorý bol dodávaný do bytového domu podľa žalovaného bez právneho dôvodu, a preto odmietal túto položku platiť. 15. Žalobca vo svojej výpovedi, ale aj predložených listinných dôkazov poukázal na to, že až do roku 2011 boli v bytovom dome, kde je aj byt užívaný žalovaným, spoločné rozvody káblové, na základe ktorých boli prijímané televízne signály do všetkých bytov bytového domu a nebolo ich možné individuálne odpájať. Až v roku 2011 bola uzavretá zmluva o dielo, ktorú žalobca predložil do konania (č.l. 20), zmluva o dielo č. 89/2011 zo dňa 06.07.2011, predmetom, ktorej bola montáž terciálnych rozvodov TKR. Zmluvu uzavrelo Bytové družstvo Humenné so zhotoviteľom UTELS, s.r.o., Partizánska 28, Humenné, pričom predmetom tejto zmluvy je montáž terciálnych rozvodov TKR. Na základe toho boli následne uzavreté individuálne zmluvy so všetkými nájomcami, resp. vlastníkmi bytov mimo žalovaného. Zároveň predložilo bytové družstvo aj listinné dôkazy o tom, že do roku 2011 žalobca uhrádzal platby TKR za všetky byty v bytovom dome a to z dôvodu, že v tom čase v bytovom dome neboli individuálne prípojky na šírenie signálu a tento signál bol šírený len prostredníctvom spoločných rozvodov. Až následne po inštalácii, teda po rekonštrukcii týchto rozvodov boli realizované individuálne prípojky a na základe toho bolo možné uzatvoriť individuálne zmluvy so spoločnosťou Televízne a káblové rozvody s.r.o. Humenné. Podľa žalobcu žalovaný za obdobie do roku 2011 užíval túto službu pokiaľ bol nájomcom bytu, pretože ju užívali všetci užívatelia a nájomcovia bytov a nebolo možné sa odpojiť individuálne tak, ako to tvrdil v konaní žalovaný. Na námietku žalovaného, aby žalobca preukázal, na základe akého právneho dôvodu platil žalobca faktúry Televíznym a káblovým rozvodom s.r.o. Humenné, žalobca uviedol, že nemá k dispozícii individuálnu zmluvu, ale predpokladá, že tomu tak bolo na základe súhlasu všetkých vlastníkov bytového domu v dávnej minulosti, resp. pripúšťa aj uzavretie zmluvy, ktorú však v konaní nepredložila. V mesačnom predpise nájomného však bola táto čiastka ako súčasť nájmu, a aj z tohto dôvodu toto rozhodnutie o mesačnej zálohovej platbe bol žalovaný povinný rešpektovať a platiť počas trvania nájomného vzťahu, lebo výška tohto poplatku tvorí súčasť nájomného. Žalobca poukazoval aj na stanovy Bytového družstva, platiace v období, za ktoré je nárok uplatnený, ktoré sa nachádzajú v pripojenom spise Okresného súdu Humenné sp. zn. 18C/185/2008, kde v článku 10 pod bodom 2, písm. c) je uvedené, že platiť nájomné za užívanie družstevného bytu a úhradu za plnenia poskytované s užívaním bytu, alebo zálohy na ne v termíne do 25.-tého dňa predchádzajúceho mesiaca je člen družstva povinný. Pre družstevné byty platí zásada nákladového typu nájomného, aby vo všetkých družstevných bytoch nájomné pokrývalo výdavky spojené s prevádzkou a správou bytového fondu a umorenie poskytovaného úveru. Výšku nájomného ustanovuje predstavenstvo. Poukazoval aj na ďalšie ustanovenia stanov platných v tom čase, najmä na úpravu rozhodnutia predstavenstva, ktoré podľa článku 45 ods. 7 písm. d) určuje výšku úhrady za užívanie bytu a za poskytnuté služby. Na základe týchto listinných dôkazov žalobca považoval svoj nárok za preukázaný a poukazoval na to, že naopak žalovaný svoje tvrdenia o tom, že bol individuálne odpojený z užívania televízneho signálu ničím nepreukázal. 16. Podľa § 696 ods. 1 O. z. spôsob výpočtu nájomného, úhrady za plnenia poskytované s užívaním bytu, spôsob ich platenia, ako aj prípady, v ktorých je prenajímateľ oprávnený jednostranne zvýšiť nájomné, úhradu za plnenia poskytované s užívaním bytu, a zmeniť ďalšie podmienky nájomnej zmluvy, ustanovuje osobitný právny predpis. 17. Citované ustanovenie sa vzťahuje aj na úpravu úhrady za užívanie bytu v družstevných bytoch, v ktorých platí zásada tzv. nákladového typu nájomného tak, aby nájomné za všetky družstevné byty pokrývalo všetky výdavky spojené s prevádzkou a správou bytového fondu družstva. Konkrétne výšku predpisu v zmysle stanov bytového družstva určuje príslušný orgán družstva a zároveň výška predpisu je závislá od úpravy vyplývajúcej zo stanov družstva. 18. Súd považoval nárok žalobcu za opodstatnený. V konaní bolo preukázané to, že žalobca bol nájomcom družstevného bytu č. 22, nachádzajúceho sa na ul. Osloboditeľov 8 v Humennom v období od 01.01.2008 do 30.09.2008. Počas tohto obdobia mal povinnosť žalovaný platiť nájomné, ktoré bolo spolu s úhradami za služby a plnenie spojené s užívaním bytu určené mesačným zálohovým predpisom, ktorý vydal orgán bytového družstva, t.j. Predstavenstvo družstva. Súd je toho názoru, že pokiaľ ide o fond prevádzky údržby a opráv, tento je zabezpečovacím fondom a tvorí sa pravidelnými príspevkami užívateľov družstevných bytov (teda nielen vlastníkov bytov) vo výške určenej predstavenstvom družstva. Prostriedky fondu sa potom používajú na financovanie opráv údržby, modernizácie a rekonštrukcie v bytových domoch. Z tohto dôvodu je neopodstatnené tvrdenie žalovaného o tom, že príspevok do fondu prevádzky údržby a opráv má platiť iba vlastník, a nie nájomca bytu. Súd poukazuje tiež na to, že predmetný predpis mesačnej zálohovej úhrady za užívanie bytu vydal žalobca ako oprávnená právnická osoba a to v zmysle stanov bytového družstva, ale aj v súlade so všeobecne záväznými právnymi predpismi podľa § 696 O. z. Tento predpis vrátane vyúčtovania za rok 2007, ktoré bolo splatné v roku 2008 žalovaný prevzal, čo v spise bolo dokumentované zápisnicou o prevzatí tohto vyúčtovania, voči ktorému nevzniesol žiadne námietky, ani výšku nereklamoval. 19. Zálohové mesačné platby sú pritom konkrétnym stanovením finančnej čiastky, ktorú užívateľ bytu, resp. vlastník bytu je povinný mesačne hradiť. Z tohto dôvodu súd považoval nárok žalobcu vo vzťahu k žalovanému na zaplatenie dlžného nájomného za oprávnený. Poukazoval pritom aj na to, že žalovaný mimo položiek poplatku TKR a poplatku do fondu údržby a opráv nenamietal výšku tohto predpisu a ani sumu, ktorú za toto obdobie zaplatil a ktorá bola žalobcom započítaná pri celkovom vyčíslení dlhu. Pokiaľ ide o námietku k položke poplatok za TKR, súd mal za preukázané, že žalovaný v období trvania nájomného vzťahu mal možnosť používať a najpravdepodobnejšie aj používal televízny signál, keďže žalobca preukázal, že do roku 2011 bol dodávaný spoločnými káblovými rozvodmi do bytov a naopak žalovaný v konaní neuniesol dôkazné bremeno a nepreukázal súdu, že v roku 2007 bol on sám individuálne odpojený od tohto príjmu tak, ako to uvádzal vo svojej výpovedi. Zároveň súd poukazuje na to, že tento poplatok bol súčasťou nájomného v zmysle mesačného zálohového predpisu, ktorý žalovaný nijakým spôsobom v čase trvania nájomného vzťahu nespochybňoval. 20. Za obdobie od 01.10.2008 do 28.02.2010 žalovaný užíval tento byt bez právneho dôvodu, keďže došlo ku skončeniu nájomného vzťahu a za toto obdobie uplatňoval žalobca voči nemu nárok na zaplatenie 323,74 eur, pričom výšku tohto nároku bezdôvodného obohatenia vypočítal so zreteľom na ustanovenie § 853 O. z. 21. Podľa § 853 ods. 1 O. z. občianskoprávne vzťahy, pokiaľ nie sú osobitne upravené ani týmto ani iným zákonom, sa spravujú ustanoveniami tohto zákona, ktoré upravujú vzťahy obsahom aj účelom im najbližšie. 22. Bezdôvodné obohatenie podľa žalobcu spočívalo vo výkone práva v užívaní bytu, za ktoré žalovaný neposkytol žalobcovi žiadnu peňažnú náhradu. Z tohto dôvodu sa žalobca domáhal plnenia z titulu bezdôvodného obohatenia vo výške nájomného poukazujúc na to, že najbližšie tomuto právnemu vzťahu založenému na užívaní bytu sú ustanovenia upravujúce zmluvu o nájme bytu a to § 685 a násl. a § 685 ods. 2 O. z. 23. Podľa § 451 ods. 1, 2 O. z. kto sa na úkor iného bezdôvodne obohatí, musí obohatenie vydať. Bezdôvodným obohatením je majetkový prospech získaný plnením bez právneho dôvodu, plnením z neplatného právneho úkonu alebo plnením z právneho dôvodu, ktorý odpadol, ako aj majetkový prospech získaný z nepoctivých zdrojov. Podľa § 456 O. z. predmet bezdôvodného obohatenia sa musí vydať tomu, na úkor koho sa získal. Ak toho, na úkor koho sa získal, nemožno zistiť, musí sa vydať štátu. 24. V danom prípade bolo nepochybne zistené, že žalovaný v období od 01.10.2008 do 28.02.2010 užíval predmetný byt v plnom rozsahu bez právneho dôvodu, keďže došlo ku skončeniu nájomného vzťahu výpoveďou, preto súd považuje nárok žalobcu na vydanie bezdôvodného obohatenia za opodstatnený, a to aj pokiaľ ide o spôsob výpočtu výšky bezdôvodného obohatenia v súlade s citovanými právnymi ustanoveniami § 853 O. z. v spojení s § 685 O. z. 25. Podľa § 517 ods. 1 veta prvá a ods. 2 Občianskeho zákonníka, dlžník, ktorý svoje dlhy riadne a včas nesplní, je v omeškaní. Ak ide o omeškanie s plnením peňažného dlhu, má veriteľ právo požadovať od dlžníka popri plnení úroky z omeškania, ak nie je podľa tohto zákona povinný platiť poplatok z omeškania; výšku úrokov z omeškania a poplatku z omeškania ustanovuje vykonávací predpis. 26. Žalobca si za obdobie počas trvania nájomného vzťahu /od 1.2.2009 do 30.09.2008/ uplatnil poplatok z omeškania. Podľa § 4 nariadenia vlády 87/1995 Z.z. (s účinnosťou do 1.1.2009) poplatok z omeškania bol za každý deň omeškania bol 2,5 promile dlžnej sumy, najmenej však 25 Sk za každý i začatý mesiac omeškania. 27. Ustanovenie § 697 upravuje právne následky nezaplatenia nájomného a úhrady za plnenia poskytované s užívaním bytu do piatich dní po jej splatnosti. Pokiaľ ide o splatnosť nájomného, treba vychádzať predovšetkým zo stanov žalobcu, podľa čl. 10 ods.2 písm. c bola nájomcovi družstevného bytu stanovená povinnosť platiť nájomné za užívanie družstevného bytu a úhradu za plnenia poskytované s užívaním bytu alebo zálohy na ne v termíne do 25. dňa predchádzajúceho mesiaca. To znamená, že splatnosť nájomného nastane prvým dňom nasledujúceho mesiaca za uplynulý mesiac. 28. Žalobca si za obdobie po zániku nájomného vzťahu uplatnil bezdôvodné obohatenie. Bezdôvodné obohatenie predstavuje záväzkový právny vzťah, z ktorého pohľadávka vzniká tomu, na koho úkor sa iný bezdôvodne obohatil, a dlh tomu, kto obohatenie získal. Ak ide o dlh peňažný, s jeho riadnym a včasným nesplnením spája ustanovenie § 517 OZ nepriaznivý dôsledok vzniku omeškania na strane dlžníka s právom veriteľa požadovať okrem plnenia aj úroky z omeškania. Do 31.12.2008 sa zákonná výška úrokov z omeškania počítala ako dvojnásobok diskontnej sadzby NBS (neskôr tzv. základná úroková sadzba NBS) a od 1. 1. 2009 (nar. vlády 87/1995 Z. z.) bola zákonná výška úrokov z omeškania o 8 percentuálnych bodov vyššia ako základná úroková sadzba Európskej centrálnej banky2) platná k prvému dňu omeškania s plnením peňažného dlhu. 29. Žalovaný v podanom odvolaní navrhol, aby odvolací súd napadnutý rozsudok zmenil a žalobu v celom rozsahu zamietol, alternatívne, aby rozsudok zrušil a vec vrátil súdu prvej inštancie na ďalšie konanie a nové rozhodnutie. 30. Okrem iných skutočností namietal, že napadnuté rozhodnutie súdu prvej inštancie je svojvoľné, arbitrárne a nepreskúmateľné, lebo súd sa odmietol vyporiadať so všetkými námietkami a argumentami žalovanej strany bez racionálneho, zákonného základu, čím hrubo porušil nielen príslušné ustanovenia CSP (ust. § 186 a nasl.), ale aj ústavné práva žalovaného na spravodlivý proces, garantované čl. 46 ods. 1 Ústavy a čl. 6 ods. 1 Dohovor. 31. Súčasťou obsahu základného práva na súdnu ochranu podľa citovaných článkov je aj právo účastníka na také odôvodnenie súdneho rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom ochrany (porov. III. ÚS 209/04, III. ÚS 95/06, II. ÚS 260/06). 32. Tvrdenie súdu prvej inštancie v odôvodnení rozsudku, že žalovaný sa na základe rozhodnutia o pridelení bytu a zápisnice o dohode o odovzdaní a prevzatí bytu stal užívateľom družstevného bytu v Humennom na ulici Osloboditeľov 8, v bloku 6, na 7. poschodí (číslo bytu 22), pričom tento vzťah sa v zmysle neskorších predpisov v súlade s ustanoveniami Občianskeho zákonníka považuje za nájomný vzťah a táto okolnosť nebola v konaní sporná, je nepravdivé a súdom vykonštruované, keďže existencia nájomnej zmluvy medzi účastníkmi konania - teda otázka nájomného vzťahu k predmetnému bytu je esenciálnou otázkou, ktorú súd prvej inštancie bol povinný riešiť, ako prejudiciálnu - predbežnú otázku v zmysle ust. § 194 ods. 1 CSP. 33. V tomto smere žalovaný poukazuje na obsah tvrdenia žalovaného uvedený v zápisnici z pojednávania v tejto veci 5C/327/2014, konaného dňa 21.2.2017, kde žalovaný jednoznačne poprel existenciu platne uzavretej nájomnej zmluvy na predmetný byt medzi žalobcom a žalovaným. Dôkazom toho je citácia tvrdenia žalovaného na pojednávaní v tejto veci konanom dňa 21.2.2017. 34. Z obsahu tvrdení žalovaného na uvedenom pojednávaní jednoznačne vyplýva, že medzi účastníkmi konania okolnosť ohľadom existencie nájomnej zmluvy na predmetný byt bola sporná a tak nie je a ani nemôže byť pravdivý záver súdu prvej inštancie, že to nebolo v konaní sporné. 35. Súd prvej inštancie sa v odôvodnení svojho rozhodnutia nevyporiadal ani s námietkami žalovaného týkajúcimi sa povinnosti vlastníkov platiť do fondu prevádzky, údržby a opráv a vôbec sa nevyporiadal s námietkou premlčania práva na vydanie bezdôvodného obohatenia za rok 2007. 36. Žalovaný opakovanie namieta, že v danom prípade medzi účastníkmi konania nedošlo k vzniku nájomného vzťahu k predmetnému bytu. 37. Žalobca vo vyjadrení k odvolaniu žalovaného navrhol napadnuté rozhodnutie ako vecne správne potvrdiť. Ďalej uviedol, že v priebehu konania poukázal na právnu úpravu, ktorá umožňovala žalobcovi meniť výšku nájmu bez súhlasu žalovaného. 38. Žalobca uplatnil voči žalovanému za obdobie trvania nájomného vzťahu nezaplatené nájomné a po jeho vzniku plnenie z titulu bezdôvodného obohatenia vo výške nájomného, pretože najbližšie k tomuto právnemu vzťahu založenému na užívaní bytu sú ustanovenia upravujúce zmluvu o nájme bytu, a to ust. § 685 a nasl. Občianskeho zákonníka. 39. Žalovaná strana namieta premlčanie nároku z titulu, že mu nebolo doručované ročné vyúčtovanie nákladov spojených s užívaním bytu za roky 2007 a 2008, a to i napriek tomu, že prevzatie týchto vyúčtovaní sám podpísal, o čom súdu predložili listiny preukazujúce prevzatie vyúčtovania s jeho vlastnoručným podpisom, voči ktorému v konaní na súde prvej inštancie nenamietal. 40. Odvolací súd v zmysle zásad ust. § 379, § 380 a § 381 CSP preskúmal napadnutý rozsudok spolu s konaním, ktoré mu predchádzalo, vec prejednal bez nariadenia pojednávania a zistil, že odvolanie žalobcu je opodstatnené. 41. V danom prípade odvolateľ v podanom odvolaní namieta, že súd prvej inštancie v odôvodnení svojho rozhodnutia sa jeho argumentami, ktoré uplatnil pred súdom prvej inštancie nezaoberal a svoje závery odôvodnil len všeobecnými konštatovaniami. 42. Takýmto všeobecným konštatovaním je okrem iného aj konštatovanie súdu prvej inštancie v napadnutom rozsudku, že vzťah medzi účastníkmi sa považuje za nájomný vzťah v zmysle neskorších predpisov v súlade ustanoveniami Občianskeho zákonníka. 43. Treba prisvedčiť žalovanému, že súd neuvádza a bližšie nekonkretizuje príslušné ustanovenia Občianskeho zákonníka, na základe ktorých zápisnicu o dohode a o odovzdaní a prevzatí bytu zo dňa 16.11.1984 treba považovať na nájomnú zmluvu, resp. za nájomný vzťah medzi žalobcom a žalovaným. Otázka nájomného vzťahu k predmetnému bytu je pritom esenciálnou otázkou, ktorú súd prvej inštancie bol povinný v tomto konaní riešiť. 44. Súd nedal odpoveď ani na námietky žalovaného, že zo spisu nevyplýva, že by sa žalobca ako prenajímateľ a žalovaný ako nájomca zmluvne dohodli na možnosti niektorej zo zmluvných strán jednostranne zmeniť výšku nájomného za byt a za služby spojené s užívaním bytu. 45. Na právnu úpravu, ktorá by umožňovala žalobcovi meniť výšku nájmu bez súhlasu žalovaného, súd prvej inštancie v odôvodnení svojho rozhodnutia nepoukázal. 46. Odvolací súd sa preto stotožňuje s námietkami žalovaného o nepreskúmateľnosti napadnutého rozhodnutia. 47. Len všeobecné konštatovanie súdu, že ust. § 696 ods. 1 Občianskeho zákonníka sa vzťahuje aj na úpravu úhrady za užívanie bytu v družstevných bytoch, v ktorých platí zásada tzv. nákladového typu nájomného tak, aby nájomné za všetky družstevné byty pokrývalo všetky výdavky spojené s prevádzkou a správou bytu družstva a že konkrétne výšku predpisu v zmysle stanov bytového družstva určuje príslušný orgán družstva a zároveň výška predpisu je závislá od úpravy vyplývajúcej zo stanov družstva, nedáva odpoveď na námietky uplatnené žalovaným. 48. Rovnako všeobecným konštatovaním je aj poukaz súdu na to, že predmetný predpis z mesačnej zálohovej úhrady za užívanie bytu vydal žalobca ako oprávnená právnická osoba, a to v zmysle stanov bytového družstva, ale aj v súlade so všeobecne záväznými právnymi predpismi podľa § 696 Občianskeho zákonníka. 49. Konečný záver súdu, podľa ktorého je nárok žalobcu opodstatnený tak okrem všeobecných konštatovaní neobsahuje konkrétne uvedenie dôvodov. 50. Obsahové náležitosti rozsudku určuje ustanovenie § 220 CSP. Ich správnosť a úplnosť je predpokladom vykonateľnosti a preskúmateľnosti rozhodnutia. Či je rozhodnutie preskúmateľné alebo nie sa dá zistiť len z jeho odôvodnenia. 51. V tejto súvislosti je právne významné ustanovenie § 220 ods. 2 CSP, podľa ktorého v odôvodnení rozsudku súd uvedie, čoho sa žalobca domáhal, aké skutočnosti tvrdil, aké dôkazy označil, aké prostriedky procesného útoku použil, ako sa vo veci vyjadril žalovaný a aké prostriedky procesnej obrany použil. Súd jasne a výstižne vysvetlí, ako posúdil podstatné skutkové tvrdenia a právne argumenty strán, ktoré skutočnosti považuje za preukázané a ktoré nie, ktoré dôkazy vykonal, z ktorých dôkazov vychádzal a ako ich vyhodnotil, prečo nevykonal ďalšie navrhnuté dôkazy a ako vec právne posúdil, prípadne odkáže na ustálenú rozhodovaciu prax. Súd dbá, aby odôvodnenie rozsudku bolo presvedčivé. Obdobným spôsobom náležitosti odôvodnenia rozsudku upravovalo ustanovenie § 157 ods. 2 O.s.p. v znení účinnom do 30.06.2016. 52. Štruktúra odôvodnenia rozsudku je v priamej spojitosti so základným právom na súdnu ochranu podľa článku 46 ods. 1 Ústavy Slovenskej republiky. Ak súd pri odôvodňovaní rozsudku nepostupuje spôsobom, ktorý záväzne určuje ustanovenie § 220 ods. 2 CSP dochádza nielen k tomu, že rozsudok je nepreskúmateľný pre nedostatok dôvodov alebo pre ich nezrozumiteľnosť, ale aj k tomu, že základné právo na súdnu ochranu nie je naplnené reálnym obsahom. Konanie a rozhodovanie všeobecných súdov sa uskutočňuje v predpísanom ústavnom a zákonnom rámci, rešpektovanie ktorého vylučuje svojvôľu v ich postupe, pričom vylúčenie svojvôle sa zabezpečuje viacerými prostriedkami, vrátane ich povinnosti svoje rozhodnutia odôvodniť. Odôvodnenie rozhodnutí dovoľuje účastníkom konania posúdiť ako súd v ich veci vyložil a aplikoval príslušné predpisy a akými úvahami sa spravoval pri svojom rozhodovaní o veci samej. 53. Vydaním nepreskúmateľného rozhodnutia sa účastníkovi odníma možnosť v odvolacom konaní riadne brániť svoje práva a oprávnené záujmy nakoľko je problematické zaujímať stanoviská k nezrozumiteľnému alebo nedostatočne zdôvodnenému rozhodnutiu. 54. Keďže vydanie nezrozumiteľného alebo nedostatočne zdôvodneného rozhodnutia je potrebné hodnotiť ako nesprávny procesný postup súdu, ktorým bolo znemožnené žalobcovi, aby uskutočnil jemu patriace procesné práva v takej miere, že došlo k porušeniu práva na spravodlivý proces, odvolací súd postupom vyplývajúcim z ustanovenia § 389 ods. 1 písm. b/ CSP rozsudok zrušil a vec vrátil súdu prvej inštancie na ďalšie konanie a nové rozhodnutie. 55. Po vrátení veci bude potrebné opätovne rozhodnúť tak, aby štruktúra odôvodnenia rozhodnutia zodpovedala zásadám vyplývajúcim z ust. § 220 ods. 2 CSP. Súd prvej inštancie jasne a výstižne vysvetlí, ako posúdil skutkové a právne argumenty strán, pričom sa vyporiada i so špecifickými námietkami žalovaného. 56. Prvoinštančný súd, ktorý je viazaný právnym názorom odvolacieho súdu (§ 391 ods. 2 CSP) v novom rozhodnutí rozhodne aj o trovách odvolacieho konania (§ 396 ods. 3 CSP). 57. Rozhodnutie bolo prijaté pomerom hlasov 3:0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 odsek 1 C.s.p.). Dovolateľ musí byť s výnimkou prípadov podľa § 429 odsek 2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 odsek 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2017:8314214718.2 (dáta aktuálne k 12. 11. 2026). Záväzné je znenie zverejnené súdom.




